b'\n_START_ARTICLE_\nHoward Walter Florey\n_START_SECTION_\n\xc5\xbdivljenje\n_START_PARAGRAPH_\nRodil se je kot najmlaj\xc5\xa1i izmed petih otrok. Bil je zelo uspe\xc5\xa1en \xc5\xa1tudent in tudi \xc5\xa1portnik. Med letoma 1917 in 1921 je \xc5\xa1tudiral medicino na Univerzi v Adelaidu. Tam je spoznal Ethel Reed, bodo\xc4\x8do \xc5\xbeeno in sodelavko pri raziskovanju. \xc5\xa0tudij je pozneje nadaljeval v Oxfordu. Leta 1927 je pridobil doktorat na Univerzi v Cambridgeu._NEWLINE_Slu\xc5\xbeboval je v Zdru\xc5\xbeenih dr\xc5\xbeavah Amerike in na Univerzi v Cambridgeu, leta 1931 pa se je zaposlil kot patolog na Univerzi v Sheffieldu. Leta 1935 se je kot profesor patologije vrnil v Oxford, kjer je vodil raziskovalno ekipo. Leta 1938, ko je sodeloval z Ernstom Borisom Chainom in Normanom Heatleyem, se je seznanil s Flemingovimi odkritji na podro\xc4\x8dju antibioti\xc4\x8dnega delovanja penicilina. Njegova raziskovalna ekipa je odkrila na\xc4\x8din za mno\xc5\xbei\xc4\x8dno pridobivanje plesni Penicillium chrysogenum ter metodo za uspe\xc5\xa1no ekstrakcijo penicilina. Leta 1945 je to odkritje omogo\xc4\x8dilo industrijsko pridobivanje penicilina za potrebe zaveznikov v druge svetovne vojne._NEWLINE_Kraljeva dru\xc5\xbeba iz Londona mu je leta 1951 za njegove pomembne prispevke k patologiji s svojimi raziskavami funkcij sluzca in svojim delom o penicilinu ter drugih antibiotikih podelila svojo Kraljevo medaljo, leta 1956 pa svojo Copleyjevo medaljo.'